b'\n_START_ARTICLE_\nEuroopan sosiaalinen peruskirja\n_START_PARAGRAPH_\nEuroopan sosiaalinen peruskirja muodostaa Euroopan neuvoston ihmisoikeusulottuvuuden toisen puolen Euroopan ihmisoikeussopimuksen kanssa. Sen tavoitteena on turvata ja edist\xc3\xa4\xc3\xa4 sosiaalisia oikeuksia Euroopassa asettamalla sopimusvaltioille v\xc3\xa4himm\xc3\xa4isvaatimuksia, joihin niiden on sitouduttava._NEWLINE_Se allekirjoitettiin Torinossa 1961 ja tuli voimaan 1965. Suomi allekirjoitti sen vasta vuonna 1991. T\xc3\xa4ll\xc3\xa4 hetkell\xc3\xa4 sosiaaliseen peruskirjaan on liittynyt 22 Euroopan neuvoston j\xc3\xa4senmaata. Sopimusta on my\xc3\xb6hemmin t\xc3\xa4ydennetty lukuisilla lis\xc3\xa4p\xc3\xb6yt\xc3\xa4kirjoilla._NEWLINE_Osa peruskirjan turvaamista oikeuksista on turvattu my\xc3\xb6s muissa kansainv\xc3\xa4lisiss\xc3\xa4 sopimuksissa. Esimerkiksi kansainv\xc3\xa4lisen ty\xc3\xb6j\xc3\xa4rjest\xc3\xb6n ILOn sopimuksissa.\n_START_SECTION_\nValvonta\n_START_PARAGRAPH_\nEuroopan sosiaalisen peruskirjan noudattamista valvoo Euroopan sosiaalisten oikeuksien komitea. Komitea koostuu 15 riippumattomasta asiantuntijasta. Komitea tekee johtop\xc3\xa4\xc3\xa4t\xc3\xb6ksi\xc3\xa4 valtioiden m\xc3\xa4\xc3\xa4r\xc3\xa4aikaisraporttien perusteella. Komitea k\xc3\xa4sittelee my\xc3\xb6s Euroopan sosiaalisen peruskirjan nojalla tehtyj\xc3\xa4 j\xc3\xa4rjest\xc3\xb6kanteluja. J\xc3\xa4rjest\xc3\xb6kantelu antaa ty\xc3\xb6markkinaosapuolille ja kansalaisj\xc3\xa4rjest\xc3\xb6ille mahdollisuuden kannella Euroopan sosiaalisten oikeuksien komitealle, mik\xc3\xa4li j\xc3\xa4rjest\xc3\xb6 ep\xc3\xa4ilee, ettei sosiaalista peruskirjaa ole pantu riitt\xc3\xa4v\xc3\xa4ll\xc3\xa4 tavalla t\xc3\xa4yt\xc3\xa4nt\xc3\xb6\xc3\xb6n. Yksityiset henkil\xc3\xb6t eiv\xc3\xa4t voi kannella sosiaalisen peruskirjan nojalla.'